정조 7년 · 목
辭陛也。○予曰。近來紀綱。雖曰掃地。何時臨殿。而臺臣則今始詣閤。以諸宰言之。先詣閤外。以待大臣之詣閤。古例則然。今日諸宰之詣閤。亦皆後於大臣。古人待漏之義。固難責之於今之具僚。而身在閤外咫尺之地。而不卽來詣。引見下敎。因以遲滯。臺臣之規正百司之責。果安在哉。至於諫長。向除濟州。稱以地遠而不赴。今者臺廳之於閤門。亦以爲遠而未卽來待耶。臺廳比諸濟州。孰近而孰遠乎。雖不念紀綱之掃地。今日之擧措。誠甚慨然矣。領議政鄭存謙曰。似此之事。莫非臣不能董正之致。實爲惶悚矣。予曰。過矣。予曰。今番謝使之行。方物不可不入送。大抵揆之事面。名以使行。安有徒手入去之例乎。有事載質。古之禮也。若於節使順付時。則不必別備方物。而旣送別使。則亦豈可埋沒爲也。議者以爲。恩之大小。不可區別。有他携貳之論。當此無言之時。固執初見之意。亦可謂美事。而此有不然者。順付與別使。體例懸殊。不送別使則已。夫安有無方物而只送使价之擧乎。且今皇帝八旬高年。萬里遠役。無擾往返。此實載籍以來所未有之事也。事大交隣之禮。姑置勿論。只以尊高年之意言之。其在相待之道。不可無慰賀之辭。況此恩禮逈出尋常者乎。予則曰。今番使价。以此以彼。係是不可不已之事。然使而無名。則有關後弊。而今旣有謝恩之事。則烏可廢應行之禮耶。如以方物謂之違命。而雖有還送之擧。在此元無所損。亦足以表在我之道。而是乃德無不酬之義也。設令今番還送方物。此可爲來頭節拍。況必無還送之理乎。存謙曰。以謄報觀之。今番謝例。可謂曠絶。聖敎至當矣。予曰。昨日傳敎。略已及之。而先來軍官之無一人入來。此何事體。初欲問備副使。而萬里往役之勞。不可不念。且有大臣難安之慮。故姑且已之。然大臣亦不得辭其責也。自此先來之法。雖革之無妨矣。存謙曰。瀋陽比諸北京。程道最近。而有此落留之弊。此必患生於所忽之致。極爲駭然矣。予曰。先來之落留。或於義州。或於肅川。而灣尹之無啓。肅倅之無報。亦極怪駭矣。存謙曰。名以先來。任渠落留。不但爲該駭。灣撥之始於四日後入來。極爲無狀矣。予曰。灣撥之遲滯。必是見挽於先來之致。此無足爲怪矣。予曰。使行當於何間還渡云耶。存謙曰。似在於廿八九日間矣。仍奏曰。謝表今當撰出。而方物起數。不可不稟定。而俄與諸備堂相議。則皆以爲。玉如意則賜物中添入爲一起。御詩則以德符心矩。雙擧爲一起。爲好云矣。予曰。此果何如。禮曹判書徐有隣曰。玉如意則此不過賜物中一件。元賜物中添入。至於御詩。雖係特恩。是亦文字間事。以德符心矩雙擧似好矣。大提學黃景源曰。工曹判書鄭民始等曰。大臣及禮判所奏甚好。臣等別無他見矣。予曰。此非詢問者而備堂中如有異議之人。更陳所見可也。左贊參金華鎭曰。玉如意添入賜物事固好。而至於御詩。體面重大。竝擧於一册子者。恐似如何矣。民始曰。册子中亦有御製序文云。此無如何之慮矣。予曰。今番謝恩使方物。以二起入送爲定。別使方物。此後自當依例措置。然則貢價上下。亦不必持難。適有言端。曾經戶判人。各陳所見。因此而又有不可不釐改者。彼中恩禮。雖曰愈往而愈摯。在我國備豫之義。不可一毫放意。紙品麤劣。莫如近日。宜有一番矯弊之擧。卿等亦陳所見可也。存謙曰。今番使行。以二起方物入送。則白綿紙入去之數。當爲四千卷矣。紙品之漸益薄劣。誠爲可悶。曾聞以此事有所論難。而臣則不知裏面。不敢臆對。而備豫之敎。寔出經遠之慮。詢咨講究。以矯其弊則好矣。華鎭曰。方物紙價事。臣之待罪度支時。亦爲筵稟。而猶未及停當。今此備豫之敎。實出慮後之意。且別使方物。依前入送。則至於貢價。自當如例上下。更無持難之端。而紙品薄劣之弊。最爲可悶。契人輩雖以紙產處之不善浮出爲辭。所受貢價。本自不薄。渠若準價貿賣買。豈至漸劣。勢將嚴飭貢人。使之極擇貿納之外。恐無他道。而若自地方官。分付貿紙各寺。準捧價本。善爲浮出。勿爲慢忽之意。別般申飭。則似或有效矣。有隣曰。近來白綿紙薄劣之弊。職由於貢人輩慢不擧行之罪。而苟求其本。則寺刹轉益凋殘。楮產轉益踊貴。豫授浮出者。太半未收。雖以貢價言之。當初一卷七斗米之磨鍊。不爲不厚。而木邊則落本果多。今若欲矯捄此弊。則浮出寺刹數三處。分付本道。蠲減僧役。貢人所給之浮出價本。使之比前稍加。若有餘地。所下貢價。亦以純錢磨鍊。以爲京外紓力之方然後。嚴飭度支。另擇準捧。則在公家。少無所失。而貢人輩。亦當盡力措備矣。然別起方物一款。尙未停當。故竝與紙品而不卽變通。臣待罪度支時。每欲一番筵稟。而本末倒置。訖今未果矣。民始曰。紙品之優劣。專係於戶曹捧納時。申飭揀擇之如何。且貢人受價。本自不薄。而每以僧徒之不卽與授。見失居多。爲說弊之資。然此乃渠輩私相貿易之事。今若別定寺刹。令本官與聞。則恐不無弊端。至於貢價一款。臣以自廟堂稟處之意。陳達已久。而姑未覆奏停當。故多有掣礙之端矣。予曰。戶曹遺在。每爲八起所用乎。工曹判書鄭民始曰。元方物爲五千卷。別方物爲二千卷。合七千卷爲起。而今年貢價。亦當上下。則當過於八起之數矣。予曰。年久所捧條。則到今難以一一區別。自今年爲始。必標識某年條。別置他庫。以爲前頭憑準之地可也。戶判何不入來乎。災歲掌賦之臣。久爲引入。實爲可悶矣。存謙曰。本司坐起。皆爲懸病矣。予曰。禮判借銜。前有可據之例乎。存謙曰。此例比比有之矣。行副司直鄭好仁曰。臣於年前。以副价赴燕。而徐浩修亦以節使。竝時發行。故有不可同兼吏判。浩修則借銜禮判。臣則借銜吏判矣。予曰。文衡外文任誰某乎。都承旨沈豊之曰。弘文提學徐有隣。藝文提學鄭民始矣。予曰。今番別咨。令藝文提學撰出可也。予曰。因此而若復有毀撤之擧。則反致繹騷。民弊不可不念。此後則俾無加造之意。申飭無妨矣。知事具善復曰。此則禁令中一事。雖以各部言之。常時檢飭。不啻申明。恐非擾民之事矣。存謙曰。畿伯方以劃給錢條。貿取賑穀。而其市直之騰踊。謂有難處之端。不欲擔當。故臣以不計多寡。急先貿穀之意。已爲言及。而適値登筵。敢達矣。予曰。自賑廳劃給錢爲幾何。民始曰。先以六千兩移劃矣。予曰。方面之任。委毗甚重。安可以此等小事爲嫌。勿令更以此爲言可也。予曰。東伯事甚可怪也。民情旣如是遑汲。則何不趁早登聞。今始請穀乎。此已漫忽。而請穀之零數。尤欠詳明矣。存謙曰。擅自發倉。極爲輕遽。故臣於昨日草記。以拿問之意仰奏。而旣非抄饑之時。則有此請穀之零數。實難曉其意也。司直李命植曰。嶺東民戶。比他甚少。三萬包穀。亦已夥然。加以四千二百之零數。極爲訝惑矣。予曰。卿於昨日。行本司坐起云。此實集衆見擇群議之要也。一月之內。三數次則勿爲廢却。或於次對頉稟之時。亦爲頻頻設行。則此必有資益之道。卿其勉之哉。存謙曰。雖以諸葛武侯之賢。尙有集衆士勤攻我闕失之言。則如臣魯劣者。尤無可論。臣固不敢取捨於夷險燥濕。而第念臣才識不逮。責任至重。常切僨事之慮。臣之本末長短。聖明之所燭。終始體諒。是臣之望也。予曰。卿以鼎席不備。有此所奏耶。予方委任於卿。而且右揆之行。不日反面。何庸如是耶。存謙曰。臣之所憂悶者。非但鼎席之不備。臣之才器。萬無堪承之望。故如是仰奏。豈有一毫占便之心哉。予曰。卿之登筵。每有此奏。誠甚過當矣。禮曹判書徐有隣曰。昨日 元陵。奉審後。莎草無頉。幾至着根云。故敢達矣。予曰。莎草幾至着根。則從此可無他慮耶。有隣曰然矣。予謂訓將具善復曰。 景慕宮前路植木處。尙患稀疏。而至於逌觀門外。則隙地甚廣。如楓木之類。須爲多植可也。善復曰。已採木事。發遣數校於北漢近處矣。民始曰。自昨年以後。有小兒醫別入直之事。番所柴炭。其人貢人連爲進排。而以其無價。不無稱冤之弊。在前如此之時。以別單書入。有添價上下之例。今亦依此爲之乎。予曰。小兒醫旣係於議藥廳。則何不就其本廳入直。而有此別入直之事。提調其知之乎。右參贊鄭昌聖曰。臣入藥院。不過數日。未及知之矣。民始曰。議藥廳則有元入直人。故仍以各房入直。有此進排之事矣。予曰。兒醫亦議藥同參也。渠之本廳。雖有元入直人。而番次若値於兒醫入直日。則柴炭不必進排。此則何以爲之乎。民始曰。雖値此等時。而亦因循進排矣。予曰。此後則兒醫循次入直于議藥廳。而雖非渠之番次時。與元入直人同接一房。則柴炭進排。非所可論。貢人之弊。自可少紓矣。民始曰。同處一房。於渠輩實有不便之端。故必欲各房分直。而貢人之弊。在所當念。此後同接於一房之意。當爲分付矣。予曰。然則從便爲之可也。昌聖曰。內局參料之苟艱。莫如近日。遺在只爲一斤十許兩而已。使行當前。而所需無以辦出。且月終會計。今當入啓。不可不以京貢條中。引等取用。而亦多已例。故敢達矣。予曰。引等取用。不無爲弊之端乎。曾經提調人。如有所見。其陳之。華鎭曰。京貢皆用於劣帖。而江參亦比前減縮。故至有引等之弊。近來便成前例矣。民始曰。引用前等。自再昨年爲始。而在前引用。則不過一二斤而已。今將引用者。乃是甲辰條。而又當臘劑之時。劣帖亦甚夥然。其數當至五斤之多。此爲可悶矣。予曰。刑判亦陳意見矣。刑曹判書嚴璹曰。京貢參引用之弊。專由江參不能精捧之致。然而如非引等。則月終會計。無以磨勘矣。予曰。只爲用下於劣帖。而有此引等之弊。則旣知其弊。而不爲釐正可也乎。此後則不必引用前等。劣帖則須先爲成給上下。則雖或拕至當等。在醫官。少無所損。而於貢民。實爲除弊之一端矣。昌聖曰。月終會計入啓時。劣帖條則當以來頭上下懸錄乎。予曰。此雖小事。無弊於渠輩然後。始可行之。問于醫官。如無掣礙之端。依此爲之。似無妨矣。因此而又有下敎者。凡於大臣宗班專對之行。遣御醫一款。絶罕其例。至於王子大君之行。始乃有之。而猶以何醫官進去入稟。待發落去就。前例昭然。而近來大臣之行。御醫隨去。便成不易之典。禮使之道。此則固不可廢之。而醫官輩之任渠去就。豈不駭然。以此如有遣御醫之命。則首醫必以何醫官進去入稟後。待發落隨去之意。已爲分付提調。亦復申飭可也。存謙曰。以此定式。允合事宜矣。予曰。此非新定式之事。不過修明舊典耳。華鎭曰。近來便成自辟之窠。頗有紛紜之弊矣。予曰。此亦有問于大臣。以所親人帶去之敎然後。始爲帶去。乃是古例也。予謂義州府尹李亨元曰。出自邇班。故宣諭則特命置之。邊門鎖鑰。不輕而重。凡事須悉心爲之。罪罷之代。不可遲滯。今日離發。可抵坡州。使舊灣尹必於旬間就囚可也。予命豊之曰。原春監司印上綸音卽爲入之事。分付備局。罷拿關西兩倅。使之趁旬間亦卽拿囚之意。嚴飭禁府可也。